Predkladacia správa

 
     Informácia o zabezpečení úlohy nezvyšovať zadĺženosť zdravotníctva sa predkladá v súlade s bodom B. 7. uznesenia vlády SR č. 1116 z 28. novembra 2001. 
	 Materiál sa zameriava na vývoj dlhov a príjmov zdravotných poisťovní z poistného za porovnateľné obdobie rokov 2000 a 2001. Zdroje zdravotného poistenia za mesiace január až október 2001 oproti porovnateľnému obdobiu roku 2000 sa navýšli o 9,46%.
	Celkové disponibilné zdroje zdravotných poisťovní dosiahli za desať mesiacov roku 2001 41,3 mld. Sk. Na zdravotnú starostlivosť použili zdravotné poisťovne 38,4 mld. Sk. Z uvedenej sumy na ústavnú zdravotnú starostlivosť použili 16,5 mld. Sk, na lieky a zdravotnícke pomôcky 14,2 mld. Sk, ostatným poskytovateľom 7,7 mld. Sk. Zdravotné poisťovne v sledovanom období nedodržali intersektorálne členenie z dôvodu presunu finančných prostriedkov na úhradu liekov lekárňam, ktoré si vymáhali svoje pohľadávky cestou exekúcií a súdnych rozhodnutí. V štátnych príspevkových organizáciách napriek uvedenej skutočnosti došlo k stabilizácií dlhov až na mesiace september a október  v ktorých bol zaznamenaný  nárast (september cca 726 mil. Sk,október cca 350,0mil. Sk. ).   
 	Stav dlhov  napriek prijatým opatreniam v značnej miere  ovplyvnili postupy dodávateľov liekov, zdravotníckych pomôcok ako aj dodávateľov energií, ktorí pristúpili k penalizácii zdravotníckych zariadení. V 3. štvrťroku 2001 sa z príjmov určených na prevádzku bežného mesiaca uhrádzali penalizačné faktúry a súdne trovy, keďže napriek schválenému uzneseniu vlády č. 502 zo 6. júna 2001 neboli  uvoľnené mimorozpočtové zdroje na úhradu dlhov za predchádzajúce obdobia. 
	Na rokovanie vlády SR bola predložená 6.decembra 2001 Informácia o vyhodnotení plnenia opatrení na zamedzenie nárastu dlhov za január až septemeber 2001, ktorá okrem analýzy vývoja financovania zdravotníckych zariadení a zdravotných poisťovní obsahuje aj vyhodnotenie opatrení na zamedzenie nárastu dlhov a súčasne poukazuje na riziká ovplyvňujúce  nedofinancovanie systému zdravotnej starostlivosti.
	V predloženom materiáli naďalej nie je prezentované hospodárenie zdravotníckych zariadení, ktoré patria do pôsobnosti rezortu Ministerstva dopravy pôšt a telekomunikácií SR z dôvodu, že ŽSR Železničné zdravotníctvo ako podnikateľský subjekt nesleduje oddelene náklady za výkony lôžkovej a poliklinickej časti;	zdravotnícke zariadenie Ministerstva spravodlivosti SR nepredkladajú údaje v štruktúre požadovanej ministerstvom zdravotníctva a  z rezortu Ministerstva obrany SR nepredkladá požadované údaje Letecká vojenská nemocnica Košice.